					    ZÁPIS č. 8
                                           Z RIADNEHO ZASADNUTIA SPRÁVNEJ RADY TASR 
                                                    25. augusta 2026 so začiatkom o 15.00 h

Prítomní členovia Správnej rady: Samuel Bachár, Jozef Bednár, Erik Mader, Michal Pidanič
Ospravedlnení:   Alexander Riabov 
Hostia: Vladimír Puchala, generálny riaditeľ TASR
Miesto konania: TASR, Dúbravská cesta 14, Bratislava
--------------------------------------------------------------------------------------------------------------------------------------
Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.
UZNESENIE č. 01/25/08/2026:
Členovia rady schválili tento program zasadnutia:
1. Správa o činnosti a hospodárení TASR za I. polrok 2026
2. Rôzne 
ZA:    5                                    PROTI: 0                                    ZDRŽAL SA: 0
S. Bachár
J. Bednár
E. Mader
M. Pidanič
Uznesenie bolo prijaté.
_______________________________________________________________________________
1. Správa o činnosti a hospodárení TASR za I. polrok 2026
Ako uviedol V. Puchala, TASR je pevný verejnoprávny pilier, ktorý zabezpečuje právo občanov na kvalitné, neskreslené informácie o dianí doma i vo svete. TASR je rozpoznateľný zdroj, ktorý prináša správy postavené na faktoch. V množstve rôznych informácií bez jasných zdrojov a informácií generovaných AI, je význam kvalitnej tlačovej agentúra väčší ako kedykoľvek predtým. O kvalite a férovosti informácií TASR svedčí aj fakt, že jej produkty zmluvne a odplatne odoberajú všetky relevantné médiá na Slovensku bez ohľadu na ich politickú, či inú inklináciu. 
     Vzhľadom na vysokú penetráciu informácií na mediálnom trhu možno konštatovať, že TASR je pre médiá na Slovensku užitočným zdrojom a že informácie z verejnoprávneho zdroja sa dostanú k diferencovanému publiku rozmanitej spoločnosti. 
     Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky a o zmene niektorých zákonov v znení neskorších predpisov a Zmluva o podmienkach použitia nárokovateľného príspevku zo štátneho rozpočtu na plnenie úloh vo verejnom záujme č. MK 137/2025/M.
     TASR v zmysle svojej hlavnej činnosti vyhľadávala  aktuálne, včasné, overené, neskreslené a nestranné informácie o udalostiach v politike, ekonomike, kultúre, samospráve, športe a ďalších oblastiach života doma i v zahraničí, ktoré spracovávala formou textových súborov, zvukových záznamov a zvukovo-obrazových záznamov. Informácie uchovávala v svojich archívoch.
     TASR vydávala správy v slovenskom, anglickom a maďarskom jazyku. Prinášala textové správy, zvuky, ktoré používajú rádiá, fotografie pre weby, tlač i televízie, videospravodajstvo a stovky živých prenosov tlačových konferencií. TASR prinášala informácie vo svojich klientskych databázach (domáci servis, ekonomický, zahraničný, športový, easy, foto a videoservis) i na svojich koncových médiách (teraz.sk, v anglickom jazyku na newsnow.sk, pre školy na webe skolskyservis.sk, pre mestá a obce na obce.tasr.sk či webmagazin.sk). Súčasťou ponuky agentúry bol kontinuálne sa zveľaďujúci archív, ktorý je už v súčasnosti národným bohatstvom. 
     Správy v anglickom jazyku a špeciálne newslettre odoberala väčšina ambasád akreditovaných na Slovensku. Informácie v maďarskom jazyku sú nielen pre občanov našej najväčšej národností, ale používajú ich aj maďarské médiá. 
     TASR bola aj v prvom polroku 2026 dominantným zdrojom informácií o dianí vo svete. Agentúra má spravodajcov vo všetkých krajinách V4 a spravodajcu v Bruseli. Pražská spravodajkyňa bola vybavená novou technikou na tvorbu fotografií, keďže o fotografie z Česka je u nás veľký záujem a odoberajú ich aj české médiá. 
     Agentúra ponúkala najdôležitejšie informácie pre verejnosť aj prostredníctvom sociálnych sietí.
     Silné zastúpenie TASR v regiónoch oceňuje aj samospráva. Zmluva so ZMOS-om zabezpečuje prístup k produktom TASR pre všetky mestá a obce na Slovensku. V hodnotenom období došlo k posilneniu regiónov o nové miesto fotografa pre oblasť Poprad - Tatry, obmena nastala na poste v Košiciach.  
     V prvom polroku 2026 pokračovala revitalizácia priestorov tlačovej agentúry. Obmenili sa ďalšie podlahové krytiny, vzduchotechnika a nábytok. Prestavba nezaťažila rozpočet TASR, keďže bola vyrokovaná s prenajímateľom ako obnova užívaných priestorov po desiatich rokoch. 
     V záujme stabilizácie kvalitných zamestnancov, konkurencieschopnosti v personálnej oblasti  i v súlade s infláciou agentúra zvýšila na jar mzdy pracovníkov o 100 EUR. Na konci polroka vyplatila TASR plošné výkonnostné odmeny 400 EUR. 
     TASR pokračovala v realizácii úspešne rozbehnutého projektu Akadémia TASR a ďalej posilňovala partnerstvá s vysokými školami. Konkrétne vzdelávacie programy o agentúrnej žurnalistike pripravujú nových mladých redaktorov pre agentúrnu prácu a sú liahňou budúcich agentúrnych profesionálov. 
     Príjmy TASR boli za I. polrok 2026  vo výške 5 889 577 EUR, výdavky boli vykázané vo výške 3 659 917  EUR. Tlačová agentúra I. polrok 2026 ukončila s celkovým prebytkom vo výške  2 229 660 EUR.       
     Súhrnné náklady dosiahli za I. polrok  výšku 3 177 890 EUR. Celkové výnosy za hodnotené obdobie dosiahli čiastku 3 205 860 EUR.   Agentúra   ukončila   I. polrok   so   ziskom vo výške  27 970 EUR. 
     TASR bola vo svojom spravodajstve slobodná a nezávislá. Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny. 
     TASR vydala v hodnotenom období 127 331 multimediálnych správ. V textovom spravodajstve priniesla 73 336 správ, vydala 8 953 zvukov, 43 524 fotografií a 1 518 videospráv. TASR TV odvysielala naživo 426 prenosov tlačových konferencií. 
     Agentúra zaznamenávala udalosti doma i vo svete. Špecificky sa agentúra venovala sociálnym témam, problematike národností, cirkvi, zdravotne a sociálne znevýhodnených občanov, kultúre s dôrazom na národnú kultúru a kultúru národnostných menšín, ochrane kultúrneho dedičstva, školstvu, vede, zdravému životnému štýlu, prevencii pred kriminalitou a ďalším informáciám vo verejnom záujme.
      TASR informoval o dianí v štáte, práci ústredných orgánov štátnej správy a ďalších inštitúcií. 
     Domáca redakcia TASR priniesla v prvom polroku 2026 kvalitné a bohaté multimediálne spravodajstvo z rokovaní vládneho kabinetu v Bratislave i v regiónoch (Veľké Zálužie, Lisková), či z rokovaní a diania v Národnej rade SR. Detailne sledovala legislatívne procesy, navrhovanie i prijímanie zákonov, ako aj podpísanie, či vrátanie zákonov prezidentom SR.
     V domácom spravodajstve nechýbali informácie o schválenej úprave rokovacieho poriadku parlamentu, neúspešných opozičných pokusoch o odvolanie ministrov, ale i informácie o zemetrasení na juhozápade Slovenska, vyhlásení termínu októbrových spojených samosprávnych volieb, či termínu júlového referenda, vyslovení dôvery vláde SR, či nový absolútny teplotný rekord v Kamenici nad Hronom.
     Redaktori spracovali mnohé politické návštevy zo zahraničia, ako júnová návšteva indického premiéra Naréndra Dámodardás Módího, amerického ministra zahraničných vecí Marka Rubia, či oficiálnu návštevu predsedníčky Európskeho parlamentu Roberty Metsoly. 
     TASR vyslala svojich redaktorov, aby spravodajsky mapovali zahraničnú pracovnú cestu najvyšších ústavných činiteľov a členov vlády SR (India, Taliansko, Česko, Čierna Hora, Švédsko, Rumunsko, Arménsko či Fínsko). 
     Slovenskú ekonomiku v prvom polroku 2026 ovplyvňovali udalosti v zahraničí, ale aj domáca konsolidácia verejných financií. Jednou z najvážnejších udalostí bolo uzatvorenie Hormuzského prielivu v dôsledku konfliktu medzi USA a Iránom, ktoré výrazne zvýšilo svetové ceny ropy a nasledovne aj ceny pohonných látok. Na Slovensku sa k tomu pridalo trojmesačné prerušenie dodávok ruskej ropy cez ropovod Družba.
     Rok v zahraničí sa začal intenzívne: únosom venezuelského prezidenta a pokračoval vypuknutím ozbrojeného konfliktu v Iráne a jeho okolí 28. februára, s čím súvisel aj konflikt v Libanone medzi Izraelom a Hizballáhom. 
     Jednou z kľúčových kríz vo svete bola vojna na Ukrajine, ktorá vo februári vstúpila do svojho piateho roka. 
     V priebehu prvého polroka sa do titulkov dostávali aj zdravotnícke záležitosti (prepuknutie nákazy hantavírusom a neskôr ebolou), katastrofické udalosti, ako júnové ničivé zemetrasenie vo Venezuele, či rekordné horúčavy, suchá a požiare v Európe.
     Pre región strednej Európy boli zásadné aprílové parlamentné voľby v Maďarsku. TASR sa im venovala prostredníctvom svojho budapeštianskeho spravodajcu Ladislava Vallacha. Počas samotných volieb mala TASR priamo v Budapešti dvoch spravodajcov - stáleho spravodajcu, aj osobitnú spravodajkyňu Melindu Klein. 
     TASR momentálne pokrýva stálymi spravodajcami krajiny Vyšehradskej štvorky. Okrem spomínaného spravodajcu v Budapešti má aj spravodajkyňu Barboru Vizváryovú v Prahe a spravodajcu Slavomíra Gregoríka vo Varšave. Obaja prinášajú spravodajstvo z prvej ruky priamo z miesta, čím vytvárajú pridanú hodnotu v servise agentúry. Mozaiku diania dopĺňa stály bruselský spravodajca. 
     Vo verejnom záujme boli správy exportného servisu dostupné na webovej stránke TASR.sk a v pútavejšej vizuálnej podobe výberovo aj na NewsNow.tasr.sk.
     Športovými udalosťami nabitý rok 2026 zažil už vo svojej prvej polovici tri niekoľko týždňov trvajúce veľké akcie: OH v Miláne a Cortine d Ampezzo, MS v hokeji vo Švajčiarsku, MS vo futbale, či MS v krasokorčuľovaní v Prahe. 
     V Taliansku vyše dva týždne pôsobila za TASR dvojica vyslaných športových redaktorov. 
     Po ZOH sa v Taliansku konala zimná paralympiáda, na ktorej vyslaný redaktor ŠR TASR informoval o výsledkoch hendikepovaných slovenských športovcov. 
     V máji sa vo Švajčiarsku uskutočnili MS v hokeji, na ktorých mala ŠR TASR dvojnásobné redaktorské zastúpenie. 
     Náročným orieškom, najmä z hľadiska organizácie práce, boli majstrovstvá sveta vo futbale v USA, Kanade a Mexiku. Redaktori TASR poskytli klientom aktuálne spravodajstvo zo všetkých zápasov v reálnom čase, t. j. hlboko v noci, resp. nadránom. 
     ŠR TASR mala prvýkrát v histórii svojho redaktora na MS v krasokorčuľovaní, ktoré sa konali v Prahe. Imidž agentúry pozdvihla aj účasť vedúceho redakcie na finále futbalovej Ligy majstrov v Budapešti. ŠR TASR tiež spravodajsky pokryla neúspešný semifinálový zápas baráže MS, v ktorom slovenskí futbalisti prehrali s Kosovom, a následne aj ich júnové prípravné zápasy s Maltou a Čiernou Horou.
     Redakcia dokumentačných databáz poskytovala podporu ostatným redakciám, predovšetkým dvom najväčším. Počas roka pribudli operatívne chronológie ku kauzám ako boli atentát na premiéra, Očistec, útoky na školách, železničné priecestia, resp. k udalostiam ako referendum, tunel Višňové, vzťahy SR s Indiou, parlamentné voľby v Maďarsku, informácie o ZOH a pod. 
     V hodnotenom období došlo k zmenám na postoch vedúcich dvoch významných redakcií - zahraničnej a obrazovej. Na základe interného výberového konania, projektu a verejného vypočutia,  sa novým vedúcim Zahraničnej redakcie stal Jaroslav Bublinec, skúsený dlhoročný editor redakcie. Novým vedúcim Obrazovej redakcie sa stal Maroš Herc, nový zamestnanec agentúry, ktorý má bohaté skúsenosti s prácou fotoreportéra vo významných zahraničných médiách. 
     Obrazová redakcia začiatkom júna otvorila svoju prvú celoredakčnú fotografickú výstavu v histórii TASR pod názvom „Krátka história budúcnosti“, ktorej sa svojimi fotografiami zúčastnili všetci v tom čase v TASR fungujúci fotografi. Trvala do polovice júla a venovala sa asi všetkým prirodzeným  odvetviam záujmu agentúry.
      V Obrazovej redakcii sa rozbehli zmeny smerujúce k skvalitneniu a rozšíreniu ponúkaných služieb. Uskutočnila sa široká celoslovenská porada k výzvam budúcej doby. Hovorilo sa aj o problematike zobrazovania osôb a GDPR a množiacich sa žalobách, ale i o vybavení redakcie novou technikou. Zakúpené boli nové výkonné notebooky, fotoaparáty, objektívy a ďalšia technika. 
     TASR v spolupráci s Úradom splnomocnenkyne vlády pre rozvoj občianskej spoločnosti uviedla projekt Dobrovoľníci, súvisiaci s Medzinárodným rokom dobrovoľníkov pre udržateľný rozvoj, ktorý vyhlásila Organizácia spojených národov (OSN) rezolúciou.
     TASR v spolupráci so Slovenskou národnou galériou realizuje projekt Dielo týždňa, v ktorom predstavuje unikátne zbierky slovenského umenia. 
     V júni TASR spustila dlhodobo pripravovaný projekt agregátora sociálnych sietí Politika na sociálnych sieťach, ktorý umožňuje na jednom mieste sledovať najnovšie výstupy slovenských politických aktérov a štátnych inštitúcií na troch sociálnych sieťach súčasne.
     Agregátor radí výstupy rôznych aktérov pod seba chronologicky, od najnovšieho po najstaršie, alebo na základe ich sledovanosti za posledných 30 dní.
     Na jednej webovej stránke je možné scrollovať v rebríčku najsledovanejších Youtube videí za 30 dní a súčasne mať pred sebou zoznam najnovších videí tejto platformy v chronologickom poradí.
     Stránka agregátora zobrazuje tiež najnovšie statusy slovenských politikov na Facebooku a Instagrame a súčasne facebookové statusy kľúčových štátnych inštitúcií. 
     Agregátor obsahuje aj funkciu vyhľadávania v obsahu pripojených stránok za posledných 30 dní.
     V porovnaní s prvým polrokom 2025 zaznamenal spravodajský portál TASR Teraz.sk v prvom polroku 2026 nárast návštevnosti. Návštevnosť sa v prvom polroku roku 2026 pohybovala na úrovni od 900 000 až po takmer 1 200 000 návštev (podľa Gemius Prism) mesačne.
     TASR TV v I. polroku 2026 vyprodukovala 426 priamych prenosov tlačových konferencií. TASR TV vyrobila 18 dielov relácie POLITIKA TU A TERAZ, 19 dielov relácie TÝŽDEŇ V POLITIKE, 19 dielov relácie ZDRAVIE a 14 dielov relácie ŠPORT TU A TERAZ.
     V máji sa v TASR TV realizovala výstavba nového štúdia v pôvodných nahrávacích priestoroch, boli inštalované akustické panely, dokončil sa nákup novej nahrávacej a osvetľovacej techniky a dokúpil sa mobiliár. Cieľom rekonštrukcie bola modernizácia štúdia a jeho prispôsobenie novým technikám, ako aj uvedenie nových relácií s novými moderátormi.
     Následne sa začalo s produkciou novej relácie ŠTÚDIO TASR, v ktorej sa ako moderátori striedajú redaktori Domácej redakcie Alexandra Kubalová a Oliver Remiaš. TASR TV využije aj skúsenosti regionálnych redaktorov TASR Pavla Ivana z Nitrianskeho kraja a Maroša Černého z Prešovského kraja.  Nové tváre sú aj v programe relácie Šport Tu a Teraz. Moderátorský tím dopĺňa Aneta Čmelová a košický redaktor TASR Martin Hrotek.
     Programy TASR TV mali na Youtube 21 350 123 zobrazení a 1 747 645 zhliadnutí.  Na fcb profile mala produkcia 1 392 828 videní pri počte 76 076 followers.
     Začiatkom roka 2026 prebehol v TASR audit kybernetickej bezpečnosti, ktorého cieľom bolo posúdenie súladu so zákonom č. 69/2018 Z. z. TASR dosiahla 77 % súlad s ustanoveniami zákona a príslušných predpisov. Na základe výsledkov ÚIT vypracoval harmonogram riešenia zistených nesúladov a začal pracovať na ich postupnom odstraňovaní.
     V rámci modernizácie infraštruktúry a zefektívnenia procesov ÚIT v sledovanom období zrealizoval modernizáciu úložiska nákupom a implementáciou nového flash diskového poľa FlashStation. Posilnil aj výkon virtualizačného klastra doplnením pamäte RAM. Prebehla implementácia pokročilého bezpečnostného nástroja SentinelOne. Obmieňala sa používateľská technika nákupom a postupnou výmenou počítačov, notebookov a LCD monitorov pre zamestnancov v rámci pravidelnej modernizácie hardvérového vybavenia.
     Ďalším míľnikom v oblasti zálohovania bolo nasadenie alternatívneho zálohovacieho systému NAKIVO s výhodnými licenčnými podmienkami (perpetuálna licencia). V oblasti vlastného vývoja softvérových riešení ÚIT začal pracovať na systéme „Dovolenkárium“, ktorý bude slúžiť na kompletnú digitálnu evidenciu dovoleniek zamestnancov agentúry.
     V apríli sa konal Deň zdravia, v máji TASR symbolicky otvorila letnú sezónu spoločným stretnutím na Železnej studničke. Pri príležitosti Medzinárodného dňa detí TASR pripravila podujatie pre deti zamestnancov,
     K 30. júnu 2026 bol stav zamestnancov 136, z toho 115 redaktorov a 21 ostatných zamestnancov. Z celkového počtu zamestnancov je 58 žien.
     Agentúra pripravila Smernicu o zabezpečení rovnakého odmeňovania zamestnancov za rovnakú prácu alebo prácu rovnakej hodnoty, ktorá vyplýva z nového zákona. Spracovaná bola tiež Smernica o využívaní fotografií vytvorených v pracovnom pomere a archívnych fotografií TASR s marginálnou spravodajskou hodnotou a o výkone vedľajšej  činnosti zamestnanca. Výrazne inovovaný bol, aj v súvislosti s digitalizáciou a elektronizáciou procesov, registratúrny poriadok. 
     TASR spracovala koncepciu práce s AI na nasledujúce roky a začala úvodné školenia vedúcich zamestnancov na prácu s AI a možnosti jej využívania v agentúrnej práci. 
     V máji predložila skupina poslancov za SNS návrh zákona na úpravu financovania TASR, parlament o zákone doteraz nerokoval. 
     Predseda Správnej rady TASR spolu s generálnym riaditeľom predniesli správu o činnosti a hospodárení TASR na májovom zasadnutí Výboru NR SR pre kultúru a médiá. Členovia výboru ocenili prácu TASR. 
     V prvom polroku sa ukončil projekt Európsky newsroom, ktorý bol spoločný s nemeckou agentúrou DPA. 
     Napriek zložitej situácii na trhu žiadne veľké médium neukončilo spoluprácu s TASR. Obmeny nastali pri niektorých médiách, kde boli dočasne upravované ceny vzhľadom na ich platobnú neschopnosť, alebo boli aplikované splátkové kalendáre. TASR eliminovala svoje aktivity pri sprostredkovávaní monitoringov spravodajstva vzhľadom na zložité licenčné podmienky.  
     TASR má jasnú víziu a koncepciu ďalšieho rozvoja v oblasti domáceho i zahraničného spravodajstva, v personálnej i technologickej oblasti, kybernetickej bezpečnosti, koncepciu práce s AI a je pripravená na nové výzvy budúceho obdobia. 
Členovia Správnej rady ocenili snahu vedenia agentúry o rozvoj značky, ako aj návrhy a kroky, ktoré agentúru posúvanú vpred. Zaujímali sa o to, v akom štádiu sú investičné projekty a ako TASR rozvíja sieť regionálnych a zahraničných spravodajcov.
Správna rada TASR vzala materiál na vedomie.
__________________________________________________________________________________

2. Rôzne
Členovia Správnej rady sa dohodli na najbližšom termíne rokovania 29/9 o 15:00 h. 
Predseda SR TASR J. Bednár v súlade s Rokovacím poriadkom SR TASR ukončil zasadnutie rady.
Bratislava 25. augusta 2026
Zapísal:



                                                                                                   Jozef Bednár v.r.

